စာဘူးတောင်း

မေးခွန်း: စာဘူးတောင်းဆောင်းပါးစကားပြေမှ တွေ့ရှိရသော အလင်္ကာများကို ဖော်ထုတ်တင်ပြပါ။
အဖြေ: စာဘူးတောင်းစကားပြေသည် လွတ်လပ်ရေးခေတ်က ဒဂုန်ဦးစန်းငွေ ရေးသားသော စာဘူးတောင်းစာအုပ်
မှ ကောက်နုတ်ချက်ဖြစ်ပါသည်။ စာဝတီးငှက်ကလေးများသည် ကိုယ်တိုင်ဆောက်လုပ်ထားသော မိမိတို့၏အသိုက်
အတွင်း၌ မိုးလုံလေလုံ ခံ့ညားသပ်ရပ်စွာ ချမ်းချမ်းသာသာ နေကြရပေသည်။ ကြီးပွားချမ်းသာလိုသူတို့လည်း ဗုဒ္ဓ
ဟောကြားထားသော ကြီးပွားရေးလမ်းညွှန်တရားကို လိုက်နာပြုကျင့်နေထိုင်ပါက ကြီးပွားချမ်းသာမည်ဖြစ်ကြောင်း
အသိပေးလိုသော ရည်ရွယ်ချက်ဖြင့် ဤစကားပြေကို ရေးသားထားခြင်းဖြစ်ရာ ရည်ရွယ်ချက်ပေါ်လွင်စေသော
အလင်္ကာအသုံးများကို တွေ့ရပါသည်။
စာဝတီးငှက်များ မိမိတို့၏အသိုက်ကို ကျွမ်းကျင်စွာ ဆောက်လုပ်နိုင်ကြောင်း ရေးသားဖော်ပြထားရာ စာ၀တီး
ငှက်ကို “အင်ဂျင်နီယာငှက်” ဟူ၍ ရူပကအလင်္ကာမြောက်စွာ ရေးသားထားပါသည်။ ဆောက်လုပ်ရေးပညာကို
ကျွမ်းကျင်သူ အင်ဂျင်နီယာနှင့် စာဘူးတောင်းသိုက်ကို ကျွမ်းကျင်စွာပြုလုပ်နိုင်သူ စာဝတီးငှက်တို့၏ ကျွမ်းကျင်စွာ
တည်ဆောက်နိုင်မှုဂုဏ်ရည်ကို ထပ်တူပြုရေးဖွဲ့ထားသောကြောင့် ရူပကအလင်္ကာမြောက်ပါသည်။ စာဝတီးငှက်သည်
သူဆောက်လုပ်ထားသော စာဘူးတောင်း၏နေရာ ရွေးချယ်မှုကို ဖော်ပြရာ၌ “အာကာသဝေဟင်နန်း” ဟူသော
ရူပကအလင်္ကာဖြင့် အာကာသဝေဟင်နှင့် နန်းတော်တို့၏ မြင့်မားမှု၊ ခမ်းနားမှုဂုဏ်ရည်ကို ထပ်တူပြုကာ ရေးဖွဲ့ထား
သောကြောင့် ရူပကအလင်္ကာမြောက်သည်။

စာဝတီးငှက်၏ သူ့လက်ရာ၊ သူ့အဆောက်အအုံ၊ သူ့ရိပ်မြုံ၊ သူ့ဗိမာန်ကိုကြည့်ပါဦး။ အာကာသဝေဟင်နန်းပေါ်
ဝယ် ထန်းပင်ကြီးများ၏အဖျား၌လည်းကောင်း . . .၊ အခြားသစ်ပင်ကြီးများ၏ အဖျား၌လည်းကောင်း မြင်နိုင်၏"...
ဟူသောအဖွဲ့၌ သူ့အသိုက် စာဘူးတောင်းကို “အာကာသဝေဟင်နန်းပေါ်ဝယ် ထန်းပင်ကြီးများ၏အဖျား၌”... ဟူ၍
အလွန်မြင့်သော ထန်းပင်ကြီးများ၏အဖျား၌ရှိကြောင်းကို ဝင်္ကဝုတ္တိအလင်္ကာမြောက်စွာ “အာကာသဝေဟင်နန်းပေါ်”
ဟု သွယ်ဝိုက်ကာ ရေးသားထားသည်ကို တွေ့ရပါသည်။

စာဘူးတောင်းကို တည်ဆောက်ရာ၌ မြက်မြက်ချင်း၊ ကောက်ရိုးကောက်ရိုးချင်း တစ်ပင်ချင်း တစ်မျှင်ချင်း
ထပ်ကာထပ်ကာ ဖွဲ့ထားသဖြင့် လေဝှေ့သော်လည်း ရွေ့သောအမျှင်တစ်မျှင်မျှမရှိ၊ မြဲ၍ခိုင်နေကြောင်းကို “ကော်နှင့်
ကပ်ထားသကဲ့သို့” …. ဟူ၍ ကော်နှင့်ကပ်လျှင်မြဲသလို စာဘူးတောင်း၏ မြဲခိုင်မှုကို ဥပမာပေးရေးဖွဲ့ထားသဖြင့်
ဥပမာအလင်္ကာမြောက်ပါသည်။ စာဘူးတောင်း၏ပုံသဏ္ဌာန်ကိုလည်း “ဖန်မီးအိမ်ပြောင်းရှည်ကို ဇောက်ထိုးဆွဲချထား
သည်နှင့် အလားတူ” ... ဟူ၍ ဥပမာအလင်္ကာဖြင့် ရေးသားထားရာ စာဘူးတောင်း၏ပုံကိုလည်း မျက်စိထဲတွင်
မြင်ယောင်လာစေပါသည်။
စာဘူးတောင်းတည်ဆောက်ထားပုံကို မြက်မှိုက်ချောင်းအမျှင်ကလေးများကိုစီ၍ “ရက်ကန်းရက်သလို” ဟု
ဥပမာပေးကာ မြက်ချောင်းလေးတွေကိုစီ၍ စာဘူးတောင်းတည်ဆောက်ထားပုံကို ချည်များစိ၍ ရက်ကန်းရက်ပုံနှင့်
ဥပမာပေးရေးဖွဲ့ထားသည်မှာ ဥပမာအလင်္ကာမြောက်ပါသည်။ သူ့ရိပ်မြုံ၊ သူ့ဗိမာန်ကား သစ်ပင်များ၏အဖျားဝယ်
တွဲလျားခိုကာ လှုပ်လီလှုပ်တဲ့ တနွဲ့နွဲ့နှင့် လေကစားရာသို့ ကြွားတလူလူဝေလျက် ရှိနေပါ၏” ဟူသောအဖွဲ့တွင်
အမြင့်တွင် လေတိုက်သဖြင့် တလူလူလွင့်နေကြောင်းကို ဝင်္ကဝုတ္တိအလင်္ကာဖြင့် “လေကစားရာသို့ ကြွားတလူလူဝေ”
ဟု ရေးဖွဲ့ထားပါသည်။

“ဉာဏ်ကြီးရှင် ထိုစာဝတီးကား သူ့ရိပ်မြုံ၊ သူ့အသိုက်အအုံတွင်းဝယ် ညညအခါများတွင် လင်းထိန်နေစေရန်
အင်ဂျင်မီးများ ထွန်းထားလိုက်သေး၏” … ဟူသောအဖွဲ့တွင် စာဝတီးငှက်ကို “ဉာဏ်ကြီးရှင်” ဟု သွယ်ရေးသား
ထားခြင်း၊ ပိုးစုန်းကြူးကောင်ကလေးများကို “အင်ဂျင်မီးများ” ဟု သွယ်ဝိုက်ရေးသားထားသဖြင့် ဝင်္ကဝုတ္တိအလင်္ကာ
မြောက်ပါသည်။ “ကောက်ရိုးမျှင်ကလေးများကို သေသေသပ်သပ် အထပ်ထပ်စနစ်တကျ ရစ်ပတ်ထားပုံများက
လည်းကောင်း၊ လေလုံမိုးလုံကာရံထားပုံများကလည်းကောင်း ဖမ်းစားထားလေသည့်အတွက်” ... ဟူသောအဖွဲ့တွင်
ဆွဲဆောင်ထားသည်ဟု တိုက်ရိုက်မရေးဘဲ “ဖမ်းစားထားသည်” ဟု စိတ်ကိုဆွဲဆောင်ထားကြောင်း သွယ်ဝိုက်ရေးသား
သဖြင့် ဝင်္ကဝုတ္တိအလင်္ကာမြောက်ပါသည်။
“စာဘူးတောင်းအပေါ် လူမှုရေးနှင့် ဆက်စပ်တွေးခေါ်ကြည့်မိလာသည်အထိ အာရုံကျယ်ပြန့်လွင့်စင်သွားလေ
သည်” ဟူသောအဖွဲ့တွင် “စိတ်ဝင်စားသွားမိသည်” ဟု တိုက်ရိုက်မရေးဘဲ “အာရုံကျယ်ပြန့်လွင့်စင်သွား”
ဟု သွယ်ဝိုက်ရေးဖွဲ့ထားသဖြင့် ဝင်္ကဝုတ္တိအလင်္ကာမြောက်ပါသည်။ ဤစာဘူးတောင်းမှ ရရှိသောတွေးခေါ်မှုကား
"ကောလိယမင်းသားအဖို့ ဘုရားသခင်အား ပူဇော်စရာလှူဖွယ်ပစ္စည်းသဖွယ်ဖြစ်သည်” ဟူသောအဖွဲ့တွင် စာဘူးတောင်း
မှရရှိသော အတွေးအခေါ်ကို လှူဖွယ်ပစ္စည်းနှင့် ဥပမာပေးခိုင်းနှိုင်းရေးဖွဲ့ထားသဖြင့် ဥပမာအလင်္ကာမြောက်ပါသည်။
“မိမိစိတ်ကို အိပ်မောကျ၍မနေစေဘဲ အမြဲတစေ နိုးနိုးကြားကြား ထထကြွကြွ ရှိနေစေရာသည်”
ဟူသောအဖွဲ့တွင် “မိမိစိတ်ကို အိပ်မောကျမနေစေဘဲ” ဟူ၍ နိုးကြားမှုရှိခြင်းကို “စိတ်ကို အိပ်မောကျ၍မနေစေ”
ဟု သွယ်ဝိုက်ရေးသားထားသဖြင့် ဝင်္ကဝုတ္တိအလင်္ကာမြောက်ပါသည်။ “မိုးရွာပါလျက် ကန်သင်းပေါင်မရှိသဖြင့်
ရေမတင်သော လယ်ကွက်သကဲ့သို့ မဖြစ်စေရာ....” ဟူသောအဖွဲ့တွင် စည်းစိမ်ဥစ္စာတို့ကို မထိန်းသိမ်းလျှင်
ရေမတင်သော လယ်ကွက်နှင့် ဥပမာပေးခိုင်းနှိုင်းရေးဖွဲ့ထားသဖြင့် ဥပမာအလင်္ကာမြောက်ပါသည်။ “စာဘူးတောင်း
အတွင်း၌ ချမ်းသောင့်ချမ်းသာနေရသကဲ့သို့ “ဗုဒ္ဓညွှန်ကြားချက်ကို လိုက်နာဆောင်ရွက်သူအား ဥပမာပေးခိုင်းနှိုင်း
ရေးသားထားသဖြင့် ဥပမာအလင်္ကာမြောက်ပါသည်။
အချုပ်ဆိုရသော် စာဘူးတောင်းစကားပြေ၏ ရည်ရွယ်ချက်ကို မြောက်စေသည်မှာ ရူပကအလင်္ကာ၊ ဥပမာ
အလင်္ကာ၊ ဝင်္ကဝုတ္တိအလင်္ကာအသုံးတို့၏ ထိရောက်နိုင်မှု၊ စွမ်းဆောင်နိုင်မှုတို့ကြောင့်ဖြစ်ကြောင်း ပေါ်လွင်စေပါသည်။